input: TARYBOS REGLAMENTAS (ES) 2015/373
  2015 m. kovo 5 d.
  kuriuo iš dalies keičiamas Reglamentas (EB) Nr. 2533/98 dėl Europos Centrinio Banko renkamos statistinės informacijos
  EUROPOS SĄJUNGOS TARYBA,
  atsižvelgdama į Europos centrinių bankų sistemos ir Europos Centrinio Banko statutą, ypač į jo 5 straipsnio 4 dalį,
  atsižvelgdama į Europos Centrinio Banko rekomendaciją (1),
  atsižvelgdama į Europos Parlamento nuomonę (2),
  atsižvelgdama į Europos Komisijos nuomonę (3),
  veikdama pagal Sutarties dėl Europos Sąjungos veikimo 129 straipsnio 4 dalyje bei Europos centrinių bankų sistemos ir Europos Centrinio Banko statuto 41 straipsnyje nustatytą procedūrą,
  kadangi:
  (1)
  Tarybos reglamentas (EB) Nr. 2533/98 (4) yra svarbi teisinės sistemos, sudarančios sąlygas Europos Centriniam Bankui (ECB), padedamam nacionalinių centrinių bankų, vykdyti statistinės informacijos rinkimo uždavinius, dalis. ECB sistemingai rėmėsi tuo reglamentu vykdydamas ir stebėdamas koordinuotą Europos centrinių bankų sistemos (ECBS) uždaviniams vykdyti reikiamos statistinės informacijos rinkimą, įskaitant uždavinį prisidėti prie to, kad kompetentingos institucijos galėtų sklandžiai vykdyti savo politiką, susijusią su rizikos ribojimu pagrįsta kredito įstaigų priežiūra ir finansų sistemos stabilumu, kaip nustatyta Sutarties 127 straipsnio 5 dalyje;
  (2)
  Tarybos reglamentu (ES) Nr. 1024/2013 (5) ECB pavedami specialūs uždaviniai, susiję su rizikos ribojimu pagrįstos kredito įstaigų priežiūros politika ir finansų sistemos stabilumu Sąjungoje ir atskirose valstybėse narėse;
  (3)
  siekiant kuo labiau sumažinti atskaitingiesiems agentams tenkančią atskaitomybės naštą ir sudaryti galimybes tinkamai vykdyti visoms kompetentingoms institucijoms pavestą finansų įstaigų, rinkų ir infrastruktūrų priežiūrą, taip pat tinkamai vykdyti už finansų sistemos stabilumo apsaugą atsakingoms institucijoms pavestus uždavinius, būtina iš dalies pakeisti Reglamentą (EB) Nr. 2533/98, kad būtų sudarytos sąlygos perduoti ir naudoti ECBS surinktą statistinę informaciją tarp ECBS narių ir atitinkamų institucijų. Toms institucijoms turėtų būti priskirtos kompetentingos institucijos, atsakingos už finansų įstaigų, rinkų ir infrastruktūrų priežiūrą bei makrolygio rizikos ribojimo priežiūrą, Europos priežiūros institucijos, Europos sisteminės rizikos valdyba, taip pat institucijos, kurios turi įgaliojimus pertvarkyti kredito įstaigas;
  (4)
  šis reglamentas neturėtų būti taikomas konfidencialiai statistinei informacijai, surinktai pagal Europos Parlamento ir Tarybos reglamentą (EB) Nr. 223/2009 (6),
  PRIĖMĖ ŠĮ REGLAMENTĄ:
  1 straipsnis
  Reglamentas (EB) Nr. 2533/98 iš dalies keičiamas taip:
  1)
  8 straipsnio 1 dalyje:
  a)
  d punktas pakeičiamas taip:
  „d)
  ECB ir nacionalinių centrinių bankų atveju, jei minėta statistinė informacija naudojama rizikos ribojimu pagrįstos priežiūros srityje;“
  ;
  b)
  pridedamas šis punktas:
  „e)
  nacionalinių centrinių bankų atveju, atliekant Statute nenumatytas funkcijas, laikantis Statuto 14 straipsnio 4 dalies.“
  ;
  2)
  8 straipsnio 4 dalies a punktas pakeičiamas taip:
  „a)
  tokia apimtimi ir tiek išsamiai, kiek tai yra būtina Sutartyje nurodytiems ECBS uždaviniams vykdyti arba ECBS nariams pavestiems uždaviniams rizikos ribojimu pagrįstos priežiūros srityje vykdyti; arba“
  ;
  3)
  8 straipsnyje įterpiama ši dalis:
  „4a. Laikydamasi Sąjungos arba nacionalinės teisės, ECBS gali perduoti konfidencialią statistinę informaciją valstybių narių ir Sąjungos institucijoms arba organams, atsakingiems už finansų įstaigų, rinkų ir infrastruktūrų priežiūrą arba finansų sistemos stabilumą, ir Europos stabilumo mechanizmui (ESM) tik tokia apimtimi ir tiek išsamiai, kiek tai yra būtina jų atitinkamiems uždaviniams vykdyti. Konfidencialią statistinę informaciją gaunančios institucijos arba organai imasi visų būtinų reguliavimo, administracinių, techninių ir organizacinių priemonių, kad užtikrintų konfidencialios statistinės informacijos fizinę ir loginę apsaugą. Bet koks tolesnis perdavimas turi būti būtinas tiems uždaviniams atlikti ir tam turi būti duotas aiškus ECBS nario, kuris surinko konfidencialią statistinę informaciją, leidimas. Tokio leidimo nereikalaujama ESM nariams toliau perduodant tokią informaciją nacionaliniams parlamentams tokia apimtimi, kiek tai reikalaujama pagal nacionalinę teisę, su sąlyga, kad ESM narys prieš perdavimą būtų pasikonsultavęs su ECBS nariu ir kad bet kuriuo atveju valstybė narė būtų ėmusis visų būtinų reguliavimo, administracinių, techninių ir organizacinių priemonių, kad užtikrintų konfidencialios statistinės informacijos fizinę ir loginę apsaugą pagal šį reglamentą. Perduodant konfidencialią statistinę informaciją pagal šią dalį, ECBS imasi visų būtinų reguliavimo, administracinių, techninių ir organizacinių priemonių, kad užtikrintų konfidencialios statistinės informacijos fizinę ir loginę apsaugą pagal šio straipsnio 3 dalį.“
  2 straipsnis
  Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2015 m. kovo 5 d.